# 當勞侵

| 當勞侵 Donald J. Trump |
| --- |
|  |
|  |
| 第45、47任美國總統 |
| **任期** 2017年1月20號－2021年1月20號 |
| 副總統 | 邁克朋斯 |
| 前任 | 巴拉克·奧巴馬 |
| 繼任 | 祖拜登 |
| **現任** |
| **就任日期** 2025年1月20號 |
| 副總統 | 萬斯 |
| 前任 | 祖拜登 |
|  |
| 個人資料 |
| 出世 | 當勞莊侵  (1946-06-14) 1946年6月14號 美國紐約市皇后區 |
| 政黨 |  共和黨（1987–99；2009–11；2012–） |
| 其他政黨 | * 改革黨（1999–2001）
* 民主黨（2001–09）
* 獨立人士（2011–12）
 |
| 配偶 | * 伊凡娜侵（1977年結婚；1992年離婚）
* 馬拉侵（1993年結婚；1999年離婚）
* 美蘭妮亞侵（2005年結婚）
 |
| 仔女 | * 細當勞
* 伊凡卡
* 艾力
* 蒂芬尼
* 巴倫
 |
| 居住地 | 白宮 |
| 母校 | * 紐約軍事學院
* 福坦莫大學
* 賓夕凡尼亞大學
 |
| 職業 | * + 地產發展商（侵集團）
* + 電視製片人（飛黃騰達）
* + 政治人
 |
| 淨資產 | US$35億（2017年3月） |
| 簽名 |  |
| 網站 | * 白宮網站
* 總統Twitter
* 個人Twitter
 |

**當勞·莊·侵**（Donald John Trump，1946年6月14號—）係現任（第47任）美國總統，曾經係第45任美國總統（2017年到2021年）。喺踏入政壇前，當勞侵係企業家、主持人同作家，亦係侵集團董事長同總裁，同創立侵娛樂集團，曾經擔任NBC真人騷《飛黃騰達》主持人。

佢喺第一個總統任期期間，對嚟自幾個穆斯林為主國家嘅公民實施旅遊禁令、擴建美墨邊界圍牆同實施移民家庭分離政策。外交方面，佢對中國發動貿易戰、令美國退出氣候、貿易同伊朗核計劃相關嘅協議，並同北韓領導人金正恩會晤。喺武漢肺炎疫情期間，佢公開淡化疫情嘅嚴重性而引嚟批評。佢分別喺2019年因為濫權同妨礙國會，同埋喺2021年因為煽動叛亂俾眾議院彈劾，但兩次都俾參議院判無罪。第一個任期之後，佢俾史學家評為美國史上最差嘅總統之一。

## 細個同埋背景

當勞侵響紐約軍事學院嘅畢業相
當勞侵響紐約市皇后區牙買加醫院醫療中心出世，係屋企二仔，有兩個家姐、一個大佬同埋一個細佬，老豆係德國人後代，而阿媽就係蘇格蘭人後代，祖先係蘇格蘭國王占士四世，所以當勞侵都算得上係混血。佢13歲嗰時，佢老豆決定送佢去紐約軍事學院。而佢響學校嘅表現好好，曾經係學校嘅棒球隊隊長，出名棒球手Ted Dobias重當眾讚當勞侵好有天份。響佢四年班嘅時候，佢升到軍校生上尉（即係未來嘅軍官）。

但係後嚟佢決定唔從軍，轉讀經濟金融科，畢業之後就到佢老豆間公司打工。2008年2月27號同恆大集團搞過戰略合作。

## 從政

### 第45任美國總統任期

當勞侵喺2015年6月16號宣佈競選2016年美國總統選舉嘅共和黨初選，六月開始，佢喺民意調查之前領先佢嘅對手。初選期間，當勞侵一路大幅領先，隨住2016年5月頭最後兩位對手宣佈認輸，最後令佢成為共和黨正式參選人，同民主黨嘅希拉莉對決，最後響同年11月打敗希拉莉，當選總統。佢既係歷嚟最大年紀嘅美國總統，亦係頭一位之前無做過任何政府或者軍隊官職嘅美國總統。

2019年7月中，因為佢嘅推文含有被懷疑係嘅種族歧視成份，喺幾日後眾議院就譴責佢。

2020年，美國武肺大爆發，佢多次唔肯戴口罩而惹起爭議。終於喺7月，佢戴口罩示人，但去到10月佢仍然染病，其後好快好返。

喺2020年末嘅總統選舉，佢輸咗畀對手祖拜登。佢指控選舉出現舞弊，但選舉部門同法院唔受理，佢最終同意有序交出權力。臨卸任前，佢因為煽動支持者闖入國會，成為第一個畀眾議院彈劾兩次嘅總統，但都俾參議院宣告無罪。

總結喺佢第45任美國總統四年任期期間，佢推行咗唔少出格嘅政策，並引起巨大爭議，例如：

* 將駐以色列大使館搬到耶路撒冷（之前幾位總統都係講完唔做，驚為中東帶來不穩）
* 多個阿拉伯國家同以色列和解，以及卡塔爾同沙特阿拉伯和解；繼而從中東撤軍
* 發動中美貿易戰，因為中共唔遵守加入世貿嘅承諾
* 退出巴黎氣候協定，因為中共唔遵守協定
* 退出伊朗核協議，因為伊朗唔遵守協議
* 退出世衛，因為世衛同中共夾埋隱瞞武漢肺炎疫情，搞到全球瘟疫大爆發
* 同北韓嘅金正恩會晤
* 簽署第13769號行政命令，喺嗰項行政命令90日內禁止來自利比亞、伊朗、伊拉克、索馬里、蘇丹、敘利亞、也門等穆斯林世界7國嘅公民入境美國
* 簽署第13936號行政命令，制裁一班侵犯人權同破壞香港自治嘅中共同香港官員（中共強行通過港版國安法鎮壓香港反送中運動）
* 為阻擋中美洲非法移民而喺墨西哥邊境起圍牆

### 平民時期

2024年7月13號，當勞侵喺賓州 Butler 嘅競選集會上面遇到槍擊，俾人意圖刺殺，耳仔受傷。槍擊事件發生咗之後，當勞侵喺特工掩護離開嘅時候，一路講「Wait, wait, wait」，然後佢一路舉起拳頭，一路講講「fight」，呢個動作俾唔少傳媒拍到，令當勞侵形象大升。佢後來喺當地嘅一間醫院接受治療，證實咗佢一切正常。一個集會嘅觀眾中槍死咗，另外兩個人受傷。槍手亦都俾特工當場射殺死咗。 FBI 已經確認咗槍手係當地嘅20歲青年 Thomas Matthew Crooks。

2024年11月6號，當勞侵喺第60屆美國總統選舉當選第47任美國總統，令佢成為繼格羅弗克里夫蘭後第二位贏到唔相連任期嘅總統，同埋成為美國歷史上就職年齡最老嘅總統。

### 第47任美國總統任期

好多選民揀當奴侵嘅原因，係傳統共和黨、傳統民主黨以及所謂深層政府嘅行徑接近，令佢哋長期不滿，當奴侵帶嚟反傳統嘅氣象，去到2025年基本上都係沿住呢條路走，不過2026年形勢逆轉，做咗好多類似政敵嘅標誌性不受歡迎行為，例如鴨士坦案文件顯示佢同克林頓等人嘅色情操守一擔擔，侵略伊朗則似乎重演老布殊同小布殊侵略伊拉克嘅劇本，既對美國平民弊多於利，例如能源漲價，亦有令到原本過得唔好嘅中東人更加難過，可能要戰亂幾十年嘅勢頭，將原有人道災難加劇，喺覕地被殺案中撑警，則甚至比拜登時期嘅弗萊被殺案更差，原因係前者個底白淨兼且係被行刑式開槍置諸死地，後者起碼係個底本身花嗮兼且係拳腳虐待時太大力致死。

## 屋企成員

祖先：

* 爺爺 費德里克侵（Frederick Trump、原名Friedrich Drumpf，德國人，1869年3月14號—1918年5月27號）
* 老豆 費德里克・克里斯特侵（Frederick Christ Trump，1905年10月11號—1999年6月25號）
* 阿媽 瑪麗・安妮・麥克勞德侵（Mary Anne MacLeod Trump，蘇格蘭人，1912年5月10號—2000年8月7號）
* 叔叔 約翰・喬治侵（John George Trump，1907年8月21號—1984年2月21號）
* 家姐 瑪麗安・侵・巴利（Maryanne Trump Barry，1937年4月5號—）

老婆：

* 伊凡娜侵（Ivana Trump，1949年2月20號—2022年7月24號）
* 馬拉侵（Marla Trump，1963年10月27號—）
* 美蘭妮亞侵（Melania Trump，1970年4月26號—）

仔女：

* 細當勞侵（Donald Trump Jr.，1977年12月31號—）
* 伊凡卡侵（Ivanka Trump，1981年10月30號—）
* 艾力侵（Eric Trump，1984年1月6號—）
* 蒂芬尼侵（Tiffany Trump，1993年10月13號—）
* 巴倫侵（Barron Trump，2006年3月20號—），阿媽係美蘭妮亞侵。

## 譯名

香港民間有用粵音直譯**當勞侵**（粵拼：dong1 lou4\*1 cam1）、**當奴侵**（粵拼：dong1 nou4\*1 cam1）或者**當撈侵**（粵拼：dong1 lou1 cam1），目前淨係有《癲狗日報》採用喺新聞報道；而香港無綫電視舊陣時、CUP媒體、端傳媒有用過**杜林普**（粵拼：dou6 lam4 pou2），亦有媒體惡搞佢個名成「**侵侵**」，不過香港民間都有唔少人咁叫佢；中國大陸就多數用**特朗普**（粵拼：dak6 long5 pou2），獲多數港澳傳媒跟用；臺灣同美國當地唐人就多數用**川普**（粵拼：cyun1 pou2）。喺美國總統選舉嘅選票入面，佢全名嘅中文譯名係**唐諾德 J. 川普**。

## 攷

## 出面網頁

* 當勞侵嘅Twitter